|  |  |
| --- | --- |
| ujmegye | Hajdú-Bihar Vármegye ÖnkormányzataKözgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **10.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Új tagok bevonása a TOP\_Plusz-3.1.3-23-HB2-2023-00001 azonosítószámú „Humán fejlesztések Hajdú-Bihar Vármegyében” című projekt megvalósítására létrejött konzorciumba  |
| **Készítette:** | Somlyai-Ozsváth Laura Katalin |
| **Véleményező bizottságok:** | Fejlesztési, Tervezési és Stratégiai BizottságPénzügyi Bizottság |

**Tisztelt Közgyűlés!**

A közgyűlés 75/2023. (XII. 15.) határozatával döntött a TOP\_Plusz-3.1.3-23 kódszámú, „Helyi humán fejlesztések” tárgyú felhívásra történő pályázat benyújtásáról a Hajdú-Bihar Vármegyei Fejlesztési Ügynökség Nonprofit Kft.-vel konzorciumban.

A pályázat benyújtása 2023 decemberében „Humán fejlesztések Hajdú-Bihar Vármegyében” címmel, TOP\_PLUSZ-3.1.3-23-HB2-2023-00001 azonosítószámmal megtörtént és azt az Irányító Hatóság 2024. február 22. napján támogatásban részesítette. A kapcsolódó támogatási szerződés 2024. április 19. napján lépett hatályba.

A pályázatban tervezett tevékenységeknek a benyújtáskor nem minden eleme került részleteiben kidolgozásra, tekintettel arra, hogy a vállalt megvalósítási elemeknek a projekt részeként felülvizsgálatra és a Vármegyei Felzárkózási Fórum, illetve a Közgyűlés által is elfogadásra kerülő Szolgáltatási Út Térképpel (SZÚT) és Vármegyei Esélyteremtő Paktummal (VEP) kell összhangban lenniük, az abban foglaltakra kell reagálniuk.

Ebből következően mindaddig, míg a SZÚT és a VEP felülvizsgált változata nem kerül jóváhagyásra, a projekt tevékenységei sem kerülhetnek véglegesítésre.

Ez a részben a Közreműködő Szervezet irányítása mellett zajló időszak a projektfejlesztés folyamata, melyet a projekt első mérföldkövéig, azaz a hatályos Támogatási Szerződés szerint 2024. december 31. napjáig kell elvégezni. Ebben az időszakban szükséges tehát a tervezett megvalósítási elemeket részletesen is kibontani, kimunkálni akként, hogy a vállalt tevékenységek összhangban legyenek az előbb említett SZÚT és VEP dokumentumok által feltárt szolgáltatáshiányokkal és megoldási javaslatokkal.

A projektben tervezett főbb tevékenységek, amelyek véglegesítésére az 1. mérföldkőig kerül sor az alábbiak:

**1.** A meglévő SZÚT és VEP felülvizsgálatához és módosításához, valamint új SZÚT és VEP kidolgozásához kapcsolódó Módszertani Útmutató és sablon dokumentumok elkészítése és kapcsolódó képzés megtartása.

**2.** Vármegyei Felzárkózási Fórum létrehozása és működtetése.

**3.** A meglévő Szolgáltatási Út Térkép és Vármegyei Esélyteremtő Paktum felülvizsgálata.

**4.** A szociális alapszolgáltatásokhoz és gyermekjóléti alapellátásokhoz kapcsolódó szemléletformálás keretében:

4.1 a fogyatékkal élők, idősek és gyermekek számára szemléletformáló programok, események szervezése.

**5.** A társadalmi befogadást, társadalmi kohéziót és identitást, munkaerő-piaci kompetenciát és együttműködések erősítését célzó közösségi programok megvalósítása keretében:

5.1 a vármegyei identitás erősítését, a térségfejlesztést szolgáló programok, események, valamint

5.2 a mélyszegénységben élő gyermekek, fiatal felnőttekhez kapcsolódó fejlesztő programok, alkalmak, események lebonyolítása.

**6.** A szolgáltatásokhoz való hozzáférés javítása, összehangolása tevékenység keretében:

6.1 gyógypedagógia vagy gyógytornászi szolgáltatások elérésének fejlesztése

6.2 iskolai pszichológus alkalmazása.

**7.** Egészségfejlesztési és egészségügyi prevenciós programok szervezése keretében:

7.1 egészségfejlesztő, valamint prevenciós programok (szűrővizsgálatok, prevenciós előadások, alkalmak), továbbá

7.2 óvodai és iskolai tanórán kívüli sportprogramok szervezése.

**8.** Szemléletformáló tevékenységek, programok megvalósítása keretében:

8.1 ismeretterjesztő, bűnmegelőzési és közlekedésbiztonsági, valamint digitális kompetencia fejlesztő programok, események szervezése.

A projektfejlesztés alatt számos egyeztetésre került sor a Felhívás által támogatható és a projekt beadásakor tervezett tevékenységek pontosítása, kiegészítése és esetleges módosítása kapcsán, figyelemmel a SZÚT és a VEP folyamatban lévő felülvizsgálatában együttműködő szakmai szervezetektől eddig érkezett észrevételekre, jelzésekre, továbbá a felülvizsgálat során eddig feltárt adatokra is.

Ezen egyeztetések eredményeként indokolttá vált olyan további szakmailag releváns konzorciumi partnerek bevonása a megvalósításba, akik közreműködésével a felhívás fókuszában álló hátrányos helyzetű célcsoportok szélesebb köre és ezáltal a program hatékonyabb, eredményesebb megvalósítása érhető el.

A megbeszélések alapján Hajdú-Bihar Vármegye Önkormányzata az alábbi további 4 szervezetet kívánja bevonni a projekt megvalósításába:

1. Berettyóújfalui Tankerületi Központ;
2. Debreceni Tankerületi Központ;
3. Hajdúböszörményi Tankerületi Központ;
4. Magyar Református Szeretetszolgálat Alapítvány.

**A vármegyében működő tankerületek bevonására** azon okból kerülne sor, hogy az alábbiakban felsorolt tevékenységek vármegyei szinten a leghatékonyabban és széles körben, a megfelelő formában és módon, a gyermekek és oktatók számára egyaránt hatékony segítséget nyújthassanak a valós, feltárt igényekhez igazodóan:

a) **A mélyszegénységben élő gyermekek, fiatal felnőttekhez kapcsolódó fejlesztő programok, alkalmak, események lebonyolítása tevékenység kapcsán (5.2):** a mélyszegénységben élő gyermekek, roma gyermekek, illetve fiatal felnőttek helyben szervezett, tanórán kívüli, naptári évet átívelő, fejlesztő tevékenységei (tanórán kívüli, iskolai előrehaladást segítő, pályaorientációs, tehetségfejlesztő programok, pénzügyi tudatosság és kommunikáció fejlesztése).

b) **A gyógypedagógia vagy gyógytornászi szolgáltatások elérésének fejlesztése, illetve az iskolai pszichológus alkalmazása tevékenységek kapcsán (6.1 és 6.2):** iskolapszichológusi, gyógypedagógiai szolgáltatások.

c) **A fogyatékkal élők, idősek és gyermekek számára szemléletformáló programok, események szervezése tevékenység kapcsán (4.1):** gyermekek (szünidei) szabadidős programjainak szervezése.

d) **A fogyatékkal élők, idősek és gyermekek számára szemléletformáló programok, események szervezése tevékenység kapcsán (4.1):** iskolai szociális segítők tevékenységeinek támogatása.

e) **Az óvodai és iskolai tanórán kívüli sportprogramok szervezése tevékenység kapcsán (7.2):** az általános iskolai oktatás kiegészítése iskolán, tanítási időn kívüli sport programok szervezésével.

Az adott szakterületen megfelelő szakmai tapasztalattal rendelkező szervezetként a **Magyar Református Szeretetszolgálat Alapítványt** az alábbi tevékenységekhez kapcsolódóan szeretnénk bevonni:

a) **A fogyatékkal élők, idősek és gyermekek számára szemléletformáló programok, események szervezése tevékenység kapcsán (4.1):** a szociális alapszolgáltatásokhoz kapcsolódó szemléletformálási tevékenységek fogyatékkal élők és idősek számára.

b) **Az ismeretterjesztő, bűnmegelőzési és közlekedésbiztonsági, valamint digitális kompetencia fejlesztő programok, események szervezése tevékenység kapcsán (8.1):** digitális kompetenciafejlesztés fogyatékkal élők, idősek és mélyszegénységben élők részére.

c) **A vármegyei identitás erősítését, a térségfejlesztést szolgáló programok, események lebonyolítása (5.1) tevékenység**, valamint a mélyszegénységben élők számára közösségi programok, alkalmak minél magasabb színvonalú megvalósításához.

A Pályázati Felhívás 1.1. pontja határozza meg a konzorciumi tagokra vonatkozó elvárásokat, melyek a következők:

* A projektben résztvevő minden konzorciumi tagnak releváns szakmai tapasztalattal kell rendelkeznie a projektben elvégzendő feladat ellátásához, amely a fent röviden ismertettek szerint valamennyi bevonandó szervezet esetében biztosított.
* Továbbá a részt vevő szervezetnek a KSH által alkalmazott ún. Gazdasági szervezetek gazdálkodási forma szerinti osztályozása (GFO) szerinti, a pályázatban felsorolt GFO kód szerinti besorolásba kell tartozniuk, mely mindegyik bevonni kívánt partner esetében teljesül (Tankerületek – Központi költségvetési szerv [GFO 312]; Magyar Református Szeretetszolgálat Alapítvány - Magyarország területén alapított és itt székhellyel rendelkező, jogi személyiségű releváns szakmai civil szervezet [GFO 569]).

A jelenleg hatályos támogatási szerződés értelmében a projekt 2 978 360 000,- Ft összegű támogatással rendelkezik. Mivel még mindig zajlik a tevékenységek tervezése, egyeztetése, az azokhoz kapcsolódóan várhatóan felmerülő költségekkel együtt, ezért a jelenlegi és újonnan bevonni kívánt projektpartnerek közötti megosztás a támogatási összeg tekintetében nem tekinthető véglegesnek.

A „TPR05 - A programokkal elért hátrányos helyzetű személyek száma” indikátor értékre vonatkozó célérték vállalás a projekt keretében 64 100 fő.

A munka jelenlegi állása szerint a költségek és a „TPR05 - A programokkal elért hátrányos helyzetű személyek száma” indikátor célérték vállalások a konzorciumi partnerek között az alábbiak szerint oszlanak meg:

|  |  |  |
| --- | --- | --- |
| **Konzorciumi partner neve:** | **Támogatás összege (Ft):** | **„TPR05 - A programokkal elért hátrányos helyzetű személyek száma” indikátor érték vállalás (fő)** |
| Hajdú-Bihar Vármegye Önkormányzata | 2 461 160 000 | 33 087 |
| HBMFÜ Hajdú-Bihar Vármegyei Fejlesztési Ügynökség Nonprofit Kft. | 37 200 000 | 0 |
| Berettyóújfalui Tankerületi Központ | 180 000 000 | 11 100 |
| Debreceni Tankerületi Központ | 50 000 000 | 2 200 |
| Hajdúböszörményi Tankerületi Központ | 120 000 000 | 6 713 |
| Magyar Református Szeretetszolgálat Alapítvány | 130 000 000 | 11 000 |
| Összesen: | 2 978 360 000 | 64 100 |

A konzorciumi tagság bővítéséhez a Támogató hozzájárulása szükséges, amely módosítási igény benyújtásával kérelmezhető.

A konzorcium bővítésére is vonatkozó módosítási igény benyújtására az 1. mérföldkőben történő projektfejlesztés lezárásával együtt fog sor kerülni, mely időben 2024. december 31-i határidőt jelent.

Kérem a közgyűlést, hogy a határozati javaslat elfogadásával támogassa a projekt konzorciumi tagságának bővítését a fent ismertettek alapján.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a területfejlesztésről szóló 2023. évi CII. törvény 2. § a)-b) és g) pontjai, 3. § (1) bekezdés b) és f) pontjai, 10. § (2) bekezdés b*)*-c)pontjai, továbbá a Polgári Törvénykönyvről szóló 2013. évi V. törvény 3:109. § (2) és (4) bekezdései alapján, figyelemmel a Magyarország helyi önkormányzatairól szóló 2011. évi CLXXXIX. törvény 107. §-ára és a 75/2023. (XII. 15.) határozatára

1./ egyetért a Berettyóújfalui Tankerületi Központnak, a Debreceni Tankerületi Központnak, a Hajdúböszörményi Tankerületi Központnak, továbbá a Magyar Református Szeretetszolgálat Alapítványnak a „Humán fejlesztések Hajdú-Bihar Vármegyében” című, TOP\_PLUSZ-3.1.3-23-HB2-2023-00001 azonosítószámú projekt megvalósítására létrejött konzorciumba új tagként történő bevonásával, azt jóváhagyja.

2./ Felhatalmazza a közgyűlés elnökét, hogy az 1./ pont szerinti projekt konzorciumi tagságának bővülésével szükségképpen felmerülő, a projekt költségvetését és szakmai tevékenységeit érintő egyeztetéseket az egyes projektpartnereket megillető támogatási összeg és az általuk vállalt tevékenységek meghatározása érdekében az Irányító Hatósággal, a Közreműködő Szervezettel, valamint az újonnan bevonni kívánt konzorciumi partnerekkel folytassa le, a szükséges projektfejlesztés elvégzéséről gondoskodjon.

3./ Felhatalmazza elnökét, hogy a 2./ pont szerinti egyeztetések és projektfejlesztés lezárását követően módosítási igényt nyújtson be a projekt megvalósítására létrejött konzorcium bővítése érdekében.

4./ Felhatalmazza elnökét, hogy a 3./ pontban foglalt módosítási igény Irányító Hatóság, valamint a Közreműködő Szervezet általi jóváhagyását követően a kapcsolódó konzorciumi együttműködési megállapodást megkösse.

**Végrehajtásért felelős a 2./-4./ pont**

**szerinti feladatok tekintetében:** Pajna Zoltán, a vármegyei közgyűlés elnöke

**Határidő**: a projekt előrehaladásának megfelelően

5./ A Hajdú-Bihar Vármegyei Fejlesztési Ügynökség Nonprofit Kft. (a továbbiakban: társaság) taggyűléseként felhatalmazza a társaság ügyvezetőjét a 4./ pont szerinti konzorciumi együttműködési megállapodás aláírására.

**Végrehajtásért felelős:** Korbeák György, ügyvezető

**Határidő**: a projekt előrehaladásának megfelelően

6./ A 3./ pont szerinti módosítási igény elfogadása esetén továbbá, felhatalmazza elnökét és a társaság ügyvezetőjét a projekt megvalósítására vonatkozó módosított támogatási szerződés és a kapcsolódó egyéb jognyilatkozatok, dokumentumok aláírására.

**Végrehajtásért felelős:** Pajna Zoltán, a vármegyei közgyűlés elnöke

 Korbeák György, ügyvezető

**Határidő**: módosítási igény elfogadást követően, a projekt előrehaladásának megfelelően

**A határozati javaslat elfogadása minősített többséget igényel.**

Debrecen, 2024. december 06.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |